Dubajus

Dubajus () – didžiausias Jungtinių Arabų Emyratų miestas, esantis šalies šiaurės rytinėje dalyje ir to paties pavadinimo emyrato sostinė. Aglomeracijoje gyvena 2,9 mln. gyventojų (2017 m.). Šalia yra Persų įlanka (Dubajaus užutėkis), o miestas išsidėstęs vakarinėje užutėkio dalyje. Dubajaus šaltinis dalina miestą į dvi dalis – šiaurinė miesto dalis vadinama Deira (Dayrah), pietinė – Bur Dubajus. Tai svarbus Artimųjų Rytų uostas ir verslo centras. CityMayors.com skaičiavimais, Dubajus taip pat yra antras pagal brangumą miestas regione ir 20-as visame pasaulyje.

Dubajaus emyrate išgaunama nafta, paplitę tradiciniai amatai (žvejyba, kupranugarių veisimas, perlų rinkimas).

 Istorija 

Apie Dubajaus senovę žinoma nedaug. Archeologiniai tyrimai rado miesto teritorijoje III a. keramikos ir nestoriečių bažnyčių likučius. 1799 m. į šias teritorijas nuo Nedždo vahabitų pabėgo banijasų beduinų gentis. Jie vertėsi žvejyba ir grūdų auginimu.

Iki XIX a. pabaigos Dubajus buvo skurdus ir izoliuotas miestas, gyvenantis daugiausia perlų žvejyba. Miestas 1954–1971 m. buvo anglų kolonijos administracinis centras. 1971 metais septyni nepriklausomi emyratai Abu Dabis, Dubajus, Šardža, Adžmanas, Ras Al Khaimah, Um El Kaivainas ir Fudžeira susijungė, kad sudarytų Jungtinius Arabų Emyratus. Dubajaus emyras tapo šalies viceprezidentu.

 Turizmas 

Nors Dubajus niekada netapo JAE sostine, jis yra žinomiausias federacijos miestas su moderniausia infrastruktūra. Taip atsitiko dėl to, kad didelio žiniasklaidos dėmesio sulaukė miesto statiniai ir dirbtinės salos, pvz., Palmių salos – dirbtinis palmės formos pusiasalis ir Pasaulis (dirbtinis salynas atkartojantis pasaulio žemėlapį). Čia taip pat yra prabangiausi viešbučiai ir Burdž al Arabas (vienintelis septynių žvaigždučių viešbutis pasaulyje), aukščiausias pasaulio dangoraižis Burdž Chalifa (828 m aukštis).

Kiti objektai: Dubailendas,  Pakrantės Ruožas, Dubajaus marina, Dubajaus zoologijos sodas.

 Klimatas 
Kaip ir likusi šalies dalis, Dubajus yra subtropinėje klimato juostoje. Šiame Persijos įlankos krante žiemą vidutinė oro temperatūra yra 26 laipsniai šilumos, o vasarą oro temperatūra siekia iki 40 laipsnių karščio ir daugiau. Tai sausringas kraštas, kur lietūs labai reti. Vidutiniškai per metus iškrinta 13 mm kritulių, kas prilygsta 3–4 lietingoms Europos dienoms.

 Gyventojai 

MetaiGyventojų skaičius18221 120019001 10 00019301 20 00019401 38 00019541 20 00019601 40 0001968 58 9711975 183 0001985 370 8001995 674 0002005 1 204 0001 Dubajaus miestas pirmąkart surašė gyventojus 1968 m. Visi lentelėje pateikti duomenys iki 1968 m. yra apytiksliai, surinkti iš įvairių šaltinių.

Dubajaus Statistikos Centro duomenimis, emyrate 2009 m. gyveno 1 771 000 gyventojų, iš kurių 1 370 000 vyrų ir 401 000 moterų. Gyventojų tankumas emyrate 408,18 žm./km² – daugiau nei aštuonis kartus didesnis nei šalies vidurkis. Paskutiniais dešimtmečiais gyventojų skaičius sparčiai augo: nuo 265 702 gyventojų 1980 m. iki 669 181 gyv. 1995 m. ir vieno milijono 2004 m.

2005 m. 17 % visų gyventojų buvo JAE piliečiai. Maždaug 85 % imigrantų (ir 71 % visų emyrato gyventojų) buvo azijiečiai, daugiausiai indai (51 %), pakistaniečiai (16 %), bangladešiečiai (9 %) ir filipiniečiai (3 %) ir didelė somaliečių mažuma (apie 30 000).„Country and Metropolitan Stats in Brief. MPI Data Hub Tuo tarpu ketvirtadalis gyventojų nurodė esantys kilę iš Irano.“Young Iranians Follow Dreams to Dubai" The New York Times, by Hassan M. Fattah. Published: 4 December 2005 Be to, 16% gyventojų (arba 288 000 gyventojų) dirbančių kolektyvinį darbą, etninė priklausomybė ar tautybė nustatyta nebuvo, nors numanoma, kad tai daugiausiai azijiečiai. Vidutinis amžius emytrate – 27 metai. Gimstamumas 2005 m. buvo maždaug 13,6 %, mirtingumas – apie 1 %. Be oficialiosios arabų emyrate dar vartojama urdu, hindi, bengalų, puštūnų, malajalių, tamilų, telugų, tagalų ir kinų, taip pat daug kitų kalbų.Languages spoken in Dubai Nuoroda tikrinta 13 August 2011.

Septintas JAE laikinosios konstitucijos straipsnis skelbia islamą oficialiąja valstybės religija. Vyriausybė subsidijuoja 95 % mečečių ir įdarbina visus imamus; maždaug 5 % mečečių yra išimtinai privačios, kelios didesnės mečetės turi privačius fondus.Country Profile: United Arab Emirates (UAE). United States Library of Congress

Dubajuje taip pat yra krikščionių, hinduistų, sikhų, bahajų, budistų ir kitų religinių bendruomenių.Religion in Dubai . Dubaidreams Nemusulmoniškoms grupėms leidžiama įsigyti savo šventvietes, kur gali laisvai atlikti apeigas, prieš tai gavus sutikimą dėl žemės. Neturinčios savo pastatų bendruomenės vieta turi dalintis su kitomis religinėmis organizacijomis ar atlikti apeigas privačiuose namuose. Nemusulmoniškoms religinėms grupėms leidžiama atvirai išpažinti savo tikėjimą, tačiau atversti į kitą tikėjimą ar platinti religinę literatūrą griežtai draudžiama – už tokius veiksmus gresia bauda, baudžiamoji atsakomybė, įkalinimas ar išsiuntimas iš šalies.

 Sportas 
Dubajuje veikiantys futbolo klubai, rungtyniavę JAE profesionalų lygoje:
 Al Wasl FC,
 Al-Ahli Dubai,
 Al Shabab Al Arabi Club 
 Dubai Club
 Al-Nasr Dubai SC

Dubajuje kasmet vyksta Dubajaus teniso čempionatai, taip pat Dubajaus golfo turnyrai. Dubajuje įsikūręs Dubajaus autodromas, kuriame per metus įvyksta daug lenktynių. Mieste vyko 2019 m. AFC Azijos taurės turnyro varžybos.

 Švietimas 

Dubajuje veikia daug universitetų ir kolegijų, iš jų dauguma privatūs. 2 valstybiniai universitetai – tai Aukštesnieji Technologijų koledžai bei Zajedo universitetas.

2009 m. Dubajuje veikė 79 valstybinės ir 145 privačios mokyklos.

 Galerija 

 Miestai partneriai 
  Bagdadas, Irakas
  Barselona, Ispanija
  Beirutas, Libanas
  Brisbanas, Australija
  Karakasas, Venesuela
  Detroitas, JAV
  Dandi, Škotija, JK
  Ženeva, Šveicarija
  Santo Domingas, Dominikos Respublika
  Gold Kostas, Australija  Granada, Ispanija
  Guangdžou, Kinijos Liaudies Respublika
  Stambulas, Turkija
  Džida, Saudo Arabija
  Kabulas, Afganistanas
  Karačis, Pakistanas
  Kišas, Iranas
  Kuveitas, Kuveitas
  Los Andželas, JAV
  Monterėjus, Nuevo Leonas, Meksika
  Višou, Škotija, JK  Maskva, Rusijos Federacija
  Medeljinas, KolumbijaDubai sister/twin cities list
  Osaka, Japonija
  Rio de Žaneiras, Brazilija
  Čenajus, Indija
  Gandinagaras, Indija
  Haidarabadas
  Finiksas, JAV
  San Chuanas
  Šanchajus, Kinijos Liaudies Respublika
  Sankt Peterburgas, Rusijos Federacija
  Tanžeras, Marokas
  Teheranas, Iranas
  Bengazis, Libija
  Nove Mestas prie Vaho, Slovakija
  Bogota, Kolumbija
  Busanas, Pietų Korėja

 Šaltiniai 

 Nuorodos apie Dubajų 
 Dubajaus dangoraižių diagrama

Kategorija:Milijoniniai miestai